ATV
        
         (forsyningsromfartøy)
Store norske leksikon,Teknologi og industri,Romvirksomhet,Bemannet romfart
ATV er en serie på fem ubemannede forsynings-romfartøyer utviklet og bygget for den europeiske romorganisasjonen ESA til engangsbruk for leveranse av nyttelast til Den Internasjonale Romstasjonen (ISS).
Utvikling og bygging ble innledet ved EADS Space Transportation i Les Mureaux, Frankrike, senere overført til Bremen, Tyskland, og Airbus Defense and Space. Fartøyene kunne medbringe om lag åtte tonn nyttelast.Fartøyene ble skutt opp med Ariane 5 bæreraketter fra Guiana Space Centre ved Kourou i Fransk Guyana, og ble etter et variabelt antall dager automatisk tilkoblet bakre ende av den russiske romstasjon-seksjonen Zvezda helt akterut i stasjonens lengderetning. Farkosten var tilkoblet i opptil seks måneder, og i løpet av denne tiden ble romfartøyet losset, deretter fylt med opptil 6,5 tonn avfall og ukurant utstyr. Romfartøyets rakettmotorer ble dessuten, i intervaller på 10-45 dager, brukt til å heve stasjonens bane. Etter frakobling ble romfartøyet dirigert ned til et destruktivt møte med atmosfæren over Stillehavet.Konstruksjonen av ATVs trykksatte del var i stor grad basert på den italienskbygde logistikkseksjonen MPLM (Multi-Purpose Logistics Module). MPLM ble brukt sammen med romfergen til frakt av last til og fra romstasjonen i perioden 2001 til 2011. Den samlede MPLM/ATV-erfaringen lå til grunn for beslutningen i 2013 om at ESA skal bygge serviceseksjonen for NASAs bemannede romfartøy Orion.Utviklingskostnadene for ATV er opplyst å være omtrent 1,35 milliarder euro, mens enkeltpris for romfartøyene har ligget på omkring 300 millioner dollar, eksklusive oppskytningskostnader.   ATV-fakta     Lengde 10,3 meter   Diameter 4,5 meter   Nyttelast ca. 8 tonn   Samlet oppskytningsvekt ca. 21 tonn De fem ATV-fartøyene Betegnelse/Navn Skutt opp Tilkoblet Tatt ned     ATV-1/Jules Verne 09.03.2008 03.04.2008 29.09.2008   ATV-2/Johannes Kepler 16.02.2011 24.02.2011 21.06.2011   ATV-3/Edoardo Amaldi 23.03.2012 28.03.2012 04.10.2012   ATV-4/Albert Einstein 05.06.2013 15.06.2013 02.11.2013   ATV-5/Georges Lamaître 29.07.2014 12.08.2014 15.02.2015